Jabuli 63
-Yenyo Lubaŋa
1Ai Lubaŋa, in Lubaŋana, atye ka yenyi,
kwona ducu ocuŋ piri;
koma doŋ ool woko pi miti,
calo abedo i lobo mutwo, muti, ma pii pe iye.
2Pi meno abedo ka yenyi i kabedoni maleŋ,
pi neno tweroni kacel ki deyoni.
3Mar meri ma pe lokke ber kato kwo,
pi meno abipaki gira kare ducu.
4Abipwoyi pi kare me kwona ducu;
abikok boti kun ataŋo ciŋa.
5Ayeŋ calo acamo moo ma ii cogo ki moo dwolo,
abiwero wer kun apaki ki yomcwiny madwoŋ.
6Kadi ka atye i wi kitandana wiya po i komi,
dok abedo ka lwodo lok i komi dyewor benebene;
7pien ibedo lakonya kare ducu,
dok akanne i tipo te bwomi kun awero wer pi yomcwiny.
8Amoko i komi woko likiŋ,
ci ikwaka woko maber ki ciŋi malacuc.
9Ento jo ma giyenya ma gimito neka gibidonyo gicito piny i te ŋom matut.
10Gibinekogi woko i lweny ki pala lucwan,
gibidoko cam pa too me tim.
11Ento kabaka bibedo mere ki yomcwiny pi Lubaŋa;
jo ducu ma gikwoŋo kwoŋ ki nyiŋe gibipake;
ento jo ma lugoba gibiumo doggi woko lipuk.